  Виталий Пронин Валэктон сётэ Россиын улӥсьёслэн юанъёссылы. Меӵак эфирысь суред.Президентлы 1,8 миллион пала вазиськонъёс вуэмын. Герӟаськемын соос пӧртэм удысъёсын - экономикаен, калыклы юрттэт сётонэн, мукет кунъёсын кусып возёнэн но трос мукет. Нырысетӥез меӵак линия ортчиз вал 2001-тӥ арын 24-тӥ декабре. Тужгес кузез кыстӥськиз 2013-тӥ арын - 4 час 47 минут. Кылем арын 3 час 40 минут ӵоже Владимир Путин валэктон сётӥз 80 юанлы. Та рад нырысетӥ часаз 20 пала юан сётэмын вал ни. Нырысетӥез герӟаськемын вал экономикаен: потӥз ни-а кунмы кризисысь? - Туж потэ верам, шуг-секытъёсты ортчим шуыса, - валэктӥз Президент. - Но котьку малпано на: нош марысь мар луиз ке? Но лыдпусъёс возьмато: экономика лябӟемысь дугдӥз. Эшшо одӥг пол вераз: санкциосын сэрен кунмы кужмогес луиз, ас производствомес юнматыны луонлык кылдӥз. Нош кин со санкциосты ялӥз, соос Россилэсь 3 поллы тросгес ыштонъёс адӟиз. Умоен лыдъяз Дальний Востоке улыны-ужаны мылкыд карисьёслы дунтэк музъем сётъян программаез. Бен, шугъяськонъёс кылдыло документъёсты дасянэн, но Президент тае ачиз чаклалоз шуиз. Ставропольеын улӥсьёс юазы: туэ май толэзе ву ӝутскемен тросэзлэн улон интыоссы ярантэм луизы. Соосты тупатъяны луонлыкъёссы ӧвӧл, кунлэсь юрттэт озьы ик ӧз басьтэ. - Кытын коньдон? - вазиськиз Владимир Путин Ставропольеысь губернаторлы. - Федерация сое висъяз. Владимир Путин Прокуратурез та ужпумлы саклык висъяны куриз. Ужпум ӝутэмын вал 3 аресозь нылпиосынызы пукись нылкышноослэн пособиоссы туж пичиесь шуыса. Президент соглаш кариськиз: соос, зэмзэ но, туж пичиесь. Но асьмелы быръёно вал: яке нылпи пособиослэсь быдӟалазэс будэтоно, яке анай капиталэз утёно. Бырйим кыкетӥ сюресэз. Но пособиосты йылэтон сярысь азьланьын сюлмаськоно. «Меӵак линия» дыръя ӵемысь чузъясько Президентлэн улон-вылонэныз но герзаськем юанъёс. Туэ но пӧртэм ӧвӧл, шӧдске. Угось нырысетӥ часаз ик Владимир Путинлэсь нылпиосыз, внукъёсыз сярысь юазы. - Пӧртэм вераськонъёс шоры учкытэк, мынам нылъёсы уло татын, Россиын, Москваын. Выро наукаен, дышетонэн. Политикае уг пырисько, огшоры улонэн уло. Внукъёсы но вань, нылпи садэ но ветло ни. Мынамъёсыз но, вань мукет нылпиос сямен ик, будо-кыдало... Элина Кумачёва  